Die verskillende rolle wat ons moet vervul gedurende inperking - Solidariteit GildesSolidariteit Gildes Die verskillende rolle wat ons moet vervul gedurende inperking - Solidariteit Gildes
Home / Gilde Artikels / Die verskillende rolle wat ons moet vervul gedurende inperking
Dit is 2020 en ons almal het ’n mate van beplanning gehad van hoe hierdie jaar sou verloop. Dit was ’n groot jaar in ons huis, want ons het ’n graad eentjie in ons midde en my man is in sy finale jaar van sy studies. Vir ons het 2020 rooskleurig gelyk en gepak met opwinding, min het ons aan die begin van die jaar gedink dat ons ongeveer drie maande later in die middel van ’n wêreld pandemie sou wees. Ons het beslis ook nie gedink dat daar ’n tyd sou kom wat skole langer gesluit is, slegs noodsaaklike besigheid bedryf sou word en kerke nie meer sou kon voortgaan nie. Ek het beslis nie gedink dat ons in ’n tyd van inperking sou ingaan nie.
Die grootste uitdaging is egter dat ons nou verskeie ander rolle daagliks tydens die inperking moet vervul en dit is nie altyd maklik om daarby aan te pas nie.
Beide ek en my man is in die bevoorregte posisie om nog van die huis af te kan werk en ons kind se skool het vir ons ’n volledige sillabus aangestuur sodat ons steeds kan aangaan met die tweede semester se werk, maar hoe dra jy nou die verskillende hoede van werknemer, ouer en onderwyser (om net ’n paar te noem)? Elkeen van hierdie rolle het verskillende doelwitte en verantwoordelikhede en jy kan hulle nie dieselfde hanteer nie.
Ek het die volgende riglyne geïmplementeer wat in my huis werk en hoop ek dat dit vir jou ook kan werk in hierdie unieke tye waarin ons nou is:
Bepaal jou rolle en prioritiseer
Bepaal watter rolle jy in hierdie tyd moet vervul sodat jy nie onkant gevang word deur iets waaraan jy nie gedink het nie. Jy moet werk om ’n inkomste in jou huis in te bring en dit is kardinaal vir oorlewing. Jou kind se onderrig moet aangaan sodat hulle nie agterraak met werk nie. Jou huis moet netjies gehou word vir goeie higiëne en om net meer struktuur te behou natuurlik. Kerkdienste moet aanlyn bygewoon word sodat jy jou geloof spiere kan sterk hou. Die belangrikheid is om te bepaal wat is jou rolle en dit te prioritiseer.
Stel ’n aksieplan op; jou doenlysie is noodsaaklik
Hier is dit belangrik om ’n volledige aksieplan op te stel. Stel ’n doenlysie op en bepaal jou aksieplan rondom dit. Ek het aan die begin van die inperking vir myself doelwitte gestel met my werk wat ek daagliks by moet hou om te verseker dat ek nie inperk op my werk nie. My kind se tuiswerk is opgedeel volgens dae en ek en my man probeer dit sover as moontlik in ons breuk- en etenstye hanteer om te verseker dat ons nie tyd weg vat van ons werk af nie. ’n Konkrete aksieplan sal beslis meer perspektief vir jou gee. Bly by jou gewone oggendroetine ook in hierdie tyd om balans te handhaaf.
Leer hoe om onderbrekings te hanteer
Onderbrekings gaan in hierdie tyd gebeur. Soms veroorsaak ons, ons eie onderbrekings deur meegevoer te word met iets. Jy is tog nou by die huis so jy is omring met goed wat jou aandag kan aflei. Leer om die onderbrekings te hanteer deur te fokus op jou taak waarmee jy besig is. Kry vir jou ’n omgewing wat minder afleiding bied om in te werk en maak seker jy het genoeg aktiwiteite beplan waarmee die kinders hulleself kan besig hou.
Ons is in unieke en onsekere tye en daar is geen spesifieke manier wat vir almal gaan werk om aan te pas by die verskillende rolle nie, maar as ons dit dag vir dag vat en nie te hard op onsself is om volmaak te wees in alles nie sal ons heel uitkom aan die anderkant.
Sterkte aan almal in hierdie tyd van inperking. Ons gaan beslis sterker met selfs ’n paar nuwe talente heel moontlik aan die anderkant uitkom.